Norocul l-a luat strâns în brațe pe tenismenul canadian Felix Auger-Aliassime, locul 35 ATP, care se află în fața finalei de la Madrid, după ce a beneficiat de o conjunctură cum rar se întâlnește în sport.
Sportivul de 23 de ani a început turneul din capitala Spaniei cu o victorie în primul tur, la japonezul Nishioka, pe care l-a învins cu 4-6, 6-1, 6-4. Apoi, în turul al doilea, a trecut de italianul Mannarino, scor 6-0, 6-4.
În turul III, Felix a beneficiat de primul abandon. Cehul Jakub Mensik s-a retras în setul al doilea, la 6-1, 1-0 pentru Auger-Aliassime, făcându-i loc canadianului către optimi, unde a dat peste norvegianul Casper Ruud.
Practic, acesta a fost singurul lui meci, din drumul către fazele finale. L-a învins cu 6-4, 7-5 pe Ruud, o victorie surprinzătoare ținând cont că adversarul este pe locul 6 mondial, cu 29 de poziții mai sus decât Felix.
Cu o zi înainte să joace în sferturile de finală, Auger-Aliassime a primit vestea că adversarul său, italianul Jannik Sinner, numărul 2 mondial, s-a retras din competiție, invocând motive medicale.
Ei bine, șansa canadianului nu s-a terminat aici. Aseară, în cea de-a doua semifinală a venit abandonul cehului Jiri Lehecka, cel care îl eliminase pe Rafael Nadal. La scorul de 3-3, cehul a acuzat dureri la spate. El a cerut să poată pleca la vestiar pentru scurt timp şi a revenit după aproape zece minute, a mai jucat trei mingi și apoi a renunţat.
“E o nebunie. Nu mi s-a întâmplat niciodată în cariera mea de până acum. Retrageri așa, una după alta. Nu pot face nimic altceva decât să încerc să mă pregătesc pentru duminică”, a spus canadianul, la finalul meciului terminat după jumătate de oră.
În acest mod, Felix Auger-Aliassime a ajuns să dispute prima sa finală din acest an, unde îl va întâlni pe rusul Andrei Rublev (26 de ani, locul 8 ATP), favoritul numărul 7 al turneului din capitala Spaniei.
Rublev a avut nevoie de doar o oră şi 12 minute pentru a-l învinge în semifinale pe Taylor Fritz (26 de ani, locul 13 ATP), favoritul numărul 12 de la Madrid. Rusul s-a impus în două seturi, cu 6-4, 6-3 și pornește ca favorit în fața norocosului canadian, care a ajuns în ultimul act al competiției, beneficiind de trei abandonuri în ulrimele patru meciuri.
Accesul în finală vine și cu un câștig financiar important. Finaliștii au asigurat un cec în valoare de 512.000 de euro, în vreme ce câștigătorul pleacă acasă cu 962.000 de euro. Finala masculină este programată mâine, de la ora 19.30. Astăzi, de la aceeași oră, se întâlnesc în finala feminine Iga Swiatek (1 WTA) și Aryna Sabalenka (2 WTA).